b'\n_START_ARTICLE_\nIlirija (dr\xc5\xbeava)\n_START_SECTION_\nMitologija\n_START_PARAGRAPH_\nV gr\xc5\xa1ki  mitologiji je ime Ilirija povezano z junakom Ilirijem, sinom  Kadma in Harmonije, ki je vladal v Iliriji in postal eponimni prednik vseh Ilirov.  V kasnej\xc5\xa1i razli\xc4\x8dici mita sta star\xc5\xa1a Kelta, Gala in Ilirija Polifem in Galateja.  Kasnej\xc5\xa1i mit je nastal morda zaradi podobnosti Ilirov, Keltov in Galcev.\n_START_SECTION_\nIlirska kraljestva\n_START_PARAGRAPH_\nNajstarej\xc5\xa1e poznano ilirsko kraljestvo je bilo Enhelejsko kraljestvo v 8. stoletju pr. n. \xc5\xa1t..  Pribli\xc5\xbeno leta 400 pr. n. \xc5\xa1t. se je za\xc4\x8delo obdobje nastajanja tudi drugih ilirskih kraljestev, ki se je kon\xc4\x8dalo leta 167 pr. n. \xc5\xa1t.. Eno od njih je bilo bili kraljestvo Avtarijatov kralja Plevrija leta 337 pr. n. \xc5\xa1t..  Kraljestvo Ardijejcev se je verjetno za\xc4\x8delo v prvi polovici 3. stoletja pr.n.\xc5\xa1t. in se kon\xc4\x8dalo leta 167 pr. n. \xc5\xa1t. Najpomembnej\xc5\xa1a ilirska kraljestva so bila Bardilisovo kraljestvo Dardancev in Agronovo kraljestvo Ardijejcev, ki je bilo zadnje in najbolj poznano ilirsko kraljestvo.  Agron je svojo vladavino raz\xc5\xa1iril tudi na druga ilirska plemena.  Agronovo in dardansko ozemlje je bilo vedno lo\xc4\x8deno od drugih Ilirov. _NEWLINE_Ilirska kraljestva so obsegala manj\xc5\xa1a ozemlja znotraj Ilirije. Natan\xc4\x8den oseg tudi najbolj znanih kraljestev ni poznan.  Celotnemu ilirskemu ozemlju so vladali samo Rimljani. Notranja organizacija ju\xc5\xbenih ilirskih kraljestev in urbanih sredi\xc5\xa1\xc4\x8d se je zgledovala po sosednjih gr\xc5\xa1kih kraljestvih.  Polibij opisuje ilirsko kraljestvo kot skupnost kme\xc4\x8dkih pe\xc5\xa1akov, ki so se bojevali pod vodstvom aristokratov, katere so Grki imenovali polidinasti (gr\xc5\xa1ko: \xcf\x80\xce\xbf\xce\xbb\xcf\x85\xce\xb4\xcf\x85\xce\xbd\xce\xac\xcf\x83\xcf\x84\xce\xb5\xcf\x82  [polidinastes]). Vsak polidinast je vladal svojemu mestu znotraj kraljestva. Monarhija je temeljila na dednem nasledstvu, zavezni\xc5\xa1tva pa so se sklepala tudi z vzajemnimi porokami.  Plinij Starej\xc5\xa1i (23-79) pi\xc5\xa1e, da so bili prebivalci, ki tvorili jedro ilirskega kraljestva,  Pravi Iliri (Illyrii Proprie Dicti). Mednje je pri\xc5\xa1teval Tavlante, Plereje, Endirudine, Sasareje, Grabe in Labeate, ki so se kasneje zdru\xc5\xbeili in izoblikovali Dokleate.\n_START_SECTION_\nRimsko in bizantinsko obdobje\n_START_PARAGRAPH_\nRimljani so leta 168 pr. n. \xc5\xa1t. v Skadru porazili in ujeli zadnjega ilirskega kralja Gencija in ga leta  165 pr. n. \xc5\xa1t. odpeljali v Rim.  Na njegovem ozemlju so ustanovili \xc5\xa1tiri  varovane republike, ki se bile de facto pod rimsko oblastjo. Regijo so kasneje reorganizirali v rimsko provinco pod neposrenodno rimsko upravo in  sede\xc5\xbeem v Skadru._NEWLINE_Biv\xc5\xa1e neodvisno Ilirsko kraljestvo je kasneje zamenjala rimska provinca Ilirik,  ki se je raztezala od reke Drilon v sedanji Albaniji  na jugu do Istre  v sedanji Sloveniji in Hrva\xc5\xa1ki na zahodu.   Na severu je mejila na reko Savo, na jugu pa na Jadransko morje. Glavno mesto Ilirika je ila Salona  pri Splitu.   _NEWLINE_Po zlomu velike vstaje Panoncev in Dezitijatov je rimska uprava leta 10 provinco Ilirik razpustila in jo razdelila na novoustanovljeni provinci Panonijo na severu in Dalmacijo na jugu. Ime Ilirija se je kljub temu uporabljalo \xc5\xa1e v poznorimskem obdobju in srednjem veku. Po delitvi Rimskega cesarstva so pape\xc5\xa1ke vikarje za Ilirik imenovali solunski \xc5\xa1kofje. Prvi vikar naj bi bil \xc5\xa1kof Aholij ali Asholij (umrl leta 383 ali 384), prijatelj  sv. Bazilija iz Cezareje. _NEWLINE_V 5. stoletju so se ilirski \xc5\xa1kofje odcepili od rimske skupnosti, vendar se niso pridru\xc5\xbeili Konstantinoplu. Neodvisni so ostali do leta 515, ko so se ponovno pridru\xc5\xbeili Rimu in prisegli zvestobo pape\xc5\xbeu Hormizdu.  V 8. stoletju je konstantinopelskim patriarhom uspelo dobiti Ilirik pod svojo jurisdikcijo.\n_START_SECTION_\nIlirsko gibanje in zapu\xc5\xa1\xc4\x8dina\n_START_PARAGRAPH_\nilirsko gibanje imenujemo ju\xc5\xbenoslovansko knji\xc5\xbeevno-kulturno in narodno-politi\xc4\x8dno gibanje iz prve polovice 19. stoletja, nastalo kot prilagoditev teorije Jana Kollarja o slovanski vzajemnosti (panslavizmu). _NEWLINE_Ilirsko ime so v 30. letih 19. stoletja uporabili hrva\xc5\xa1ki narodnjaki, ki so \xc5\xbeeleli dobiti nevtralno poimenovanje za vse Hrvate in Ju\xc5\xbene Slovane. Prevzeli so ga iz tradicije humanisti\xc4\x8dnegazgodovinopisja, ki je zagovarjalo tezo o slovanski avtohtonosti na Balkanu in je Ju\xc5\xbene Slovane ena\xc4\x8dilo s potomci anti\xc4\x8dnih Ilirov. Zato so \xc5\xa1tevilni novove\xc5\xa1ki avtorji \xc5\xa1tokavskemu dialektu hrva\xc5\xa1\xc4\x8dine in srb\xc5\xa1\xc4\x8dine rekli ilir\xc5\xa1\xc4\x8dina (lingua Illyrica, illyrische Sprache), prebivalcem pa Iliri. V 19. stoletju se je ta napa\xc4\x8dna teza ohranjala in kljub pomislekom do\xc5\xbeivela razcvet ter dobila politi\xc4\x8dno dimenzijo._NEWLINE_Ime Ilirija je obudil Napoleon za svoje Ilirske province, ki so bile od leta 1809 do 1813 vklju\xc4\x8dene v Prvo francosko cesarstvo, od leta 1816 do 1849 pa v Ilirsko kraljestvo. Ime Ilirija se v reorganiziranem Avstro-ogrskem cesarstvu po letu 1849 ni ve\xc4\x8d uporabljalo. Ime Ilirija je po osmanski osvojitvi Balkana v 15. stoletju izginilo iz zgodovinskih zapisov.\n_START_SECTION_\nIlirija v poeziji in prozi\n_START_PARAGRAPH_\nV slovenski poeziji je Napoleonu in njegovim Ilirskim provincam posve\xc4\x8den Vodnikov slavospev Ilirija o\xc5\xbeivljena iz leta 1811. Vodnik in mnogi drugi Slovani so imeli Ilire za prednike Slovanov, ki pa sicer ne dr\xc5\xbei, kajti Slovani so naselili balkan v 7. Stoletju.   _NEWLINE_V Iliriji se dogajajo tudi Shakespearova  Dvanajsta no\xc4\x8d, Sartrove Umazane roke in Ilirska avantura Lloyda Alexandra.'